Victoria Velasquez (EL), 2023-02-02:
Tak for ordet.
Hvis man skærer ind til benet, handler afskaffelsen af store bededag om to ting: Det handler om at tvinge almindelige mennesker til at arbejde mere og give afkald på deres fritid, så virksomhedsarvingerne kan slippe billigere i skat, og så handler det om et helt uhørt indgreb i den danske model, hvor man ved tvang sætter lønmodtagernes hårdt tilkæmpede rettigheder ud af kraft og ovenikøbet på et tidspunkt, hvor den høje inflation er med til at gøre overenskomstforhandlingerne til nogle af de sværeste i mange år.
Skattelettelser til de rigeste, pisk til alle andre, og en dyb foragt for den danske model.
Tænk engang, at det er forslag, som kommer fra Socialdemokratiet, og som vi behandler her i dag.
Vi vil gerne tage ansvar, men ansvar for hvad?
Ansvar for, at uligheden skal vokse og ikke mindskes, ansvar for, at politik skal straffe almindelige mennesker i stedet for at hjælpe dem, ansvar for, at vi skal knokle mere og længere og hårdere, når det, vi har allermest brug for, er mere tid, mere fritid, tid til det, der er vigtigt, tid til de nære relationer, til pausen, ja, til livet?
Næsten 0,5 million mennesker har skrevet under på bevarstorebededag.dk.
– og dem, der ikke har skrevet under endnu, vil jeg anbefale, at man går ind på bevarstorebededag.dk og skriver under –
og en af dem, der har skrevet under, er Dennis, og han har gjort det, fordi, som man skriver: Vi er som børnefamilie hårdt nok spændt for i hverdagen.
Vores børn ser deres barndom forsvinde i tåger af stressede og pressede forældre, der ikke kan tage sig af dem, når de er syge, når de har fri fra skole og institution, og når de har brug for et kram.
En anden, som skriver, er Yvonne, og hun skriver: Som butiksansat arbejder man alle ugens dage, der er ingen fast weekend, så når der endelig er en helligdag, hvor der er en mulighed for at holde fri med familien, jamen så vil I afskaffe den mulighed.
Det er bare ikke i orden, så nej, lad os beholde den.
Citat slut.
Millioner af vælgere som Dennis og Yvonne havde ingen chance for at tage stilling til, om det var deres kop te at betale med en forårsfridag, for at direktørfamilier og arvinger af milliardformuer kunne slippe billigere i skat, og den åbenlyse grund til, at vælgerne intet skulle have at vide, er selvfølgelig, at det er et ekstremt upopulært forslag, bl.a. af de gode grunde, som Dennis og Yvonne skriver.
Nonsens, lovforslaget er præcis så unødvendigt, som det er upopulært.
Vi er med til at stille ændringsforslaget, så afskaffelsen af helligdagen først skal træde i kraft efter næste valg, og vi kæmper for en folkeafstemning, så befolkningen rent faktisk kan få lov til at blive hørt, og sådan at vi forhåbentlig kan få skrottet forslaget fuldstændig.
For virkeligheden er, at Socialdemokratiet har valgt at stille sig på direktørens side i stedet for at stille sig på lønmodtagernes side.
Socialdemokratiet har valgt at føre en politik, der gør ondt på almindelige mennesker, og her synes jeg næsten, det værste er, at de ikke er helt ærlige om, hvorfor det er, de gør det.
I Enhedslisten kommer vi altid til at stå side om side med de mennesker, som Socialdemokratiet nu har svigtet, og det er nødvendigt, for der er brug for et parti, der faktisk tror på, at fællesskabet fungerer.
For vores økonomi skal fungere for de mange og ikke kun for de få.
Og derfor er jeg glad for, at vi er flere her, der tager til demonstration på søndag.
Jeg håber, at vi bliver rigtig, rigtig mange.
Det er på søndag kl. 14.00, der er demonstration lige herude, og så håber jeg, at biskopperne vil lade kirkeklokkerne bimle.
Tak for ordet.